**Informatīvais ziņojums**

**“Par Eiropas Savienības Ārlietu padomes Kopējās tirdzniecības politikas jautājumos sanāksmi 2019. gada 21. novembrī”**

2019. gada 21. novembrī notiks Eiropas Savienības (turpmāk – ES) Ārlietu padomes sanāksme Kopējās tirdzniecības politikas jautājumos. Tās darba kārtībā iekļauti jautājumi par Pasaules Tirdzniecības organizācijas (turpmāk – PTO) modernizāciju un gatavošanos PTO 12. ministru konferencei 2020. gadā, kā arī par ES un ASV tirdzniecības attiecībām. Eiropas Komisija (turpmāk – EK) iepazīstinās ar ikgadējo ziņojumu par ES tirdzniecības nolīgumu ieviešanu un Eirobarometra pētījuma rezultātiem par starptautisko tirdzniecību. Sanāksmes darba pusdienās plānots pārrunāt tirdzniecības attiecības ar Ķīnu, kā arī pievērsties aktuālajām ES tirdzniecības sarunām.

**PASAULES TIRDZNIECĪBAS ORGANIZĀCIJAS MODERNIZĀCIJA UN GATAVOŠANĀS PTO 12. MINISTRU KONFERENCEI**

Padome apspriedīs PTO reformu un tās attīstības scenārijus, ieskaitot krīzi strīdu noregulēšanas sistēmā, kā arī PTO 12. ministru konferences iespējamos jautājumus un vispārīgu ES nostāju tajos.

PTO dalībvalstis ir uzsākušas diskusijas par PTO modernizēšanu un reformu procesa iespējamiem virzieniem. ES jau 2018. gadā ir piedāvājusi[[1]](#footnote-1) visaptverošus darba virzienus PTO modernizācijai:

* noteikumu pilnveidošana vienlīdzīgas konkurences nodrošināšanai (valsts uzņēmumi, tirdzniecību kropļojošas subsīdijas) un jaunu noteikumu izstrāde, lai novērstu šķēršļus pakalpojumu un ieguldījumu jomā, tostarp novērstu piespiedu tehnoloģiju pārnesi;
* jauna pieeja elastībai attīstības jautājumos – valstu gradācija, īpaša un diferenciēta attieksme (SDT) turpmākajos nolīgumos, SDT nosacījumi esošajos nolīgumos;
* priekšlikumi noteikumu izstrādes procesuālo aspektu stiprināšanai;
* regulārā darba uzlabošana un pārskatāmības veicināšana, t.sk. caurskatāmības un notifikāciju uzlabošana un labāka specifisku tirdzniecības apgrūtinājumu risināšana;
* PTO strīdu noregulēšanas sistēmas modernizācija (esošā strupceļa pārvarēšana un būtisku jautājumu risināšana).

Konkrēti priekšlikumi ir sagatavoti PTO strīdu noregulēšanas sistēmas uzlabošanai (ES un vairākas citas dalībvalstis), caurskatāmības nodrošināšanai un paziņošanas (notifikāciju) saistību labākai ievērošanai (ES kopīgi ar ASV un Japānu), kā arī specifisku tirdzniecības apgrūtinājumu risināšana (ES ar vairākiem atbalstītājiem). Par attīstības jautājumiem ir vairāki atšķirīgi priekšlikumi no ASV, Norvēģijas un attīstības valstīm. Tomēr PTO dalībvalstu viedokļi atšķiras gan par risināmajiem jautājumiem, gan par darba virzieniem katrā no reformas jautājumiem.

Kritiskā situācijā atrodas PTO strīdu noregulēšanas sistēma. Visticamāk decembrī, nepietiekama locekļu skaita dēļ, pārstās funkcionēt PTO Apelācijas institūcija. Tas neļaus pabeigt strīdu izskatīšanas procesu gadījumos, kad tiek iesniegta apelācijas prasība, bet Apelācijas institūcija praktiski to nevar izskatīt. ASV turpina bloķēt jaunu Apelācijas institūcijas locekļu atlasi, norādot uz atkāpēm no PTO noteikumiem institūcijas darbībā. Lai reaģētu uz ASV norādītajām bažām, balstoties uz ES un vairāku citu DV priekšlikumiem, ir identificēti iespējamie konverģences elementi un piedāvāti praktiski un pieņemami risinājumi, lai izvairītos no strupceļa iestāšanās decembrī un uzsāktu institūcijas locekļu atlasi. ASV iebilst arī šādai pieejai, uzskatot, ka nepieciešama diskusija par iemesliem, kāpēc institūcijas darbībā radās atkāpes no PTO noteikumiem. EK strādā, lai divpusēji vienotos ar PTO dalībvalstīm par apelāciju arbitrāžas kārtībā, kas kalpotu kā pagaidu risinājums apelācijas iespējas saglabāšanai. Šādas divpusējas pagaidu vienošanās noslēgtas ar Kanādu un Norvēģiju, interesi izrāda arī Brazīlija.

Uzsāktas arī diskusijas par PTO 12. Ministru konferences, kas notiks no 2020. gada 8. līdz 11. jūnijam Nursultānā, Kazahstānā (MC12) izskatāmajiem jautājumiem, lai izvērtētu, kuros jautājumos ir praktiski sasniedzami rezultāti. Sagaidāms, ka MC12 darba kārtībā varētu būt jautājumi par zivsaimniecības subsīdiju ierobežošanu, lauksaimniecību, e‑komercijas un TRIPS moratorijiem, kā arī, iespējams, PTO paplašināšanos. MC12 arī jāpievēršas PTO modernizācijas jautājumiem un vairākpusējām sarunām tādās jomās kā e­‑komercija, pakalpojumu iekšzemes regulējums, investīciju veicināšana attīstībai, kā arī mikro, mazo un vidējo uzņēmumu iesaiste starptautiskajā tirdzniecībā.

Sarunās par tādu zivsaimniecības subsīdiju ierobežošanu, kas veicina pārmērīgu zvejas kapacitāti, pārzveju, kā arī nelegālu, nereģistrētu un neregulētu zveju, tomēr netiks panākti visaptveroša vienošanās līdz 2019. gada beigām kā tika nolemts PTO 11. Ministru konferencē.

Lauksaimniecības sarunās lielākajai daļai dalībvalstu prioritārs jautājums ir tirdzniecību kropļojošs iekšzemes atbalsts un pieaug atsevišķu dalībvalstu interese par tirgus piekļuves jautājumiem. Citos jautājumos, piemēram, eksporta atbalsts (subsīdijas u.tml.), eksporta aizliegumi un ierobežojumi, kokvilna, īpašs aizsardzības mehānisms attīstības valstīm, kā arī valsts pārtikas nodrošinājuma krājumi, kopumā saglabājas līdzšinējās nemainīgās pozīcijas. Attiecīgi, līdz šī gada beigām nepieciešams identificēt jautājumus, kuros varētu būt iespējams sasniegt rezultātu uz MC12.

Salīdzinoši pozitīva virzība notikusi vairākpusējās kopīgo paziņojumu iniciatīvās, kurās iesaistītas tikai ieinteresētās PTO dalībvalstis.

* Sarunas par e-komercijas tirdzniecības aspektiem kopš septembra notiek uz teksta bāzes, kurā apkopoti līdz šim iesniegtie priekšlikumi. Vienlaikus dalībvalstu nostājas vēl joprojām ievērojami atšķiras diezgan plašā jautājumu lokā. Visticamāk, MC12 ietvaros iesaistīto valstu ministri varētu pieņemt zināšanai līdz šim paveikto un sniegt vadlīnijas tālākajam darbam.
* Iniciatīvas par iekšzemes regulējumu pakalpojumos ietvaros turpinās darbs pie iekšējā regulējuma disciplīnu izstrādes uz atsauces dokumenta bāzes. Vienlaikus PTO dalībvalstis turpina iesniegt indikatīvos saistību grafikus. Saglabājas uzstādījums sarunas pabeigt līdz MC12.
* Investīciju veicināšanas attīstībai iniciatīvā sarunas ir pavirzījušās un ir sagatavots darba dokuments. Tomēr būtu jākāpina sarunu temps, lai līdz MC12 sasniegtu konkrētu rezultātu ar mērķi veidot vairākpusēju ietvaru investīciju veicināšanai.
* Mikro, mazo un vidējo uzņēmumu (MSMEs) iniciatīvas darbs koncentrēts uz jautājumiem, kas varētu sekmēt MSMEs dalību starptautiskajā tirdzniecībā. Kā mērķis ir izvirzīts līdz MC12 sagatavot MSMEs darba programmu.

MC12 PTO dalībvalstīm būtu jāpieņem lēmumi, lai pagarinātu e-komercijas moratoriju (par muitas nodokļu nepiemērošanu elektroniskā nosūtīšanā) un TRIPS moratoriju (par prasībām gadījumos, kad nav TRIPS nosacījumu pārkāpums). Dalībvalstu nostājās saglabājas līdzšinējā viedokļu polarizācija, e‑komercijas moratorija oponenti vēlas padziļinātu diskusiju par tā ietekmi, savukārt ES un citu valstu mērķis ir panākt pastāvīgu moratoriju.

Attiecībā uz pievienošanos PTO – vistuvāk procesa noslēgumam ir Baltkrievija, Bosnija un Hercegovina, Komoras un Serbija, taču šobrīd vēl grūti prognozēt, vai kādu no šiem procesiem būs iespējams noslēgt MC12.

Latvija uzskata, ka ir nepieciešams modernizēt PTO un atbalsta EK piedāvātos reformu virzienus. Latvija norāda, ka šobrīd viens no galvenajiem uzdevumiem ir saglabāt neatkarīgu divu līmeņu strīdus noregulēšanas mehānismu. Jāturpina diskusijas arī par citiem modernizācijas jautājumiem – pārskatāmības uzlabošanu un regulārā darba pilnveidošanu. Latvijas ieskatā būtu vēlams, lai MC12 dotu nepārprotamu politisko atbalstu PTO modernizēšanai.

Latvija atbalsta PTO sarunu intensificēšanu ar mērķi panākt rezultātus MC12. Par prioritāti uzskatāmi rezultāti zivsaimniecības subsīdiju jautājumos gan, lai nodrošinātu ANO Ilgtspējīgas attīstības mērķa 14.6 izpildi – līdz 2020. gadam panākt tādu subsīdiju aizliegumu, kas veicina pārmērīgu zvejas kapacitāti, pārzveju un nelegālu, nereģistrētu un neregulētu zveju, gan apliecinātu PTO dalībvalstu spēju panākt daudzpusējus sarunu rezultātus. Lauksaimniecības sarunās būtu jāfokusējas uz pakāpeniskiem rezultātiem atsevišķās sarunu jomās, piemēram, mazināt tirdzniecību kropļojošu atbalstu. Latvija sagaida, ka progress vairākpusējo iniciatīvu sarunās – iekšzemes regulējumā pakalpojumos, investīciju veicināšanā un MSMEs – arī varētu dot pozitīvu papildinājumu MC12 rezultātiem. Latvija īpaši atzinīgi vērtē sarunu attīstību e-komercijā– prioritāri jāfokusējas uz protekcionisma novēršanu digitālajā tirdzniecībā, pārrobežu datu plūsmas veicināšanu un nepamatotu datu lokalizācijas prasību novēršanu. Attiecībā uz PTO paplašināšanās jautājumiem MC12 rezultāti atkarīgi no iestāšanās valstu gatavības uzņemties PTO saistības, piedāvāt PTO dalībvalstīm pieņemamu tirgus pieeju precēm un pakalpojumiem, kā arī gatavības turpināt ekonomiskās reformas.

Latvijas prioritātes ES kopējās tirdzniecības politikas, t.sk. PTO jautājumos formulētas 2018. gada 26. jūnija nacionālajā pozīcijā “Par 2018. gada 28.–29. jūnija Eiropadomē un 29. jūnija Eiropadomes 27 Eiropas Savienības dalībvalstu (50. panta) formāta sanāksmē izskatāmajiem jautājumiem”; 2017. gada 12. decembra nacionālajā pozīcijā “Par Pasaules Tirdzniecības organizācijas 11. Ministru konferenci un turpmākajām daudzpusējām tirdzniecības sarunām”; 2017. gada 3. maija nacionālajā pozīcijā “Par gatavošanos Pasaules Tirdzniecības organizācijas 11. Ministru konferencei”; kā arī 2015. gada 17. novembra nacionālajā pozīcijā “Par Eiropas Komisijas paziņojumu Eiropas Parlamentam, Padomei, Ekonomiskajai un Sociālajai komitejai un Reģionu komitejai “Tirdzniecība visiem. Ceļā uz atbildīgāku tirdzniecības un ieguldījumu politiku””.

**ES UN ASV TIRDZNIECĪBAS ATTIECĪBAS**

Tirdzniecības attiecības starp ES un ASV aizvien saglabājas saspringtas. Neskatoties uz EK priekšsēdētāja Ž. K. Junkera un ASV prezidenta D. Trampa 2018. gada 25. jūlijā panākto vienošanos par tirdzniecības attiecību uzlabošanu un vairāku citu ekonomiska rakstura jautājumu kopīgu risināšanu, situācija nav redzami uzlabojusies.

Pie tirdzniecības sarunu sagatavošanas un iespējamo risinājumu izpētes joprojām strādā izpilddarba grupa (*executive working group*) Tirdzniecības komisāres S. Malmstrēmas un ASV Tirdzniecības pārstāvja R. Laithaizera vadībā. Tā regulāri notur politiska līmeņa sanāksmes (nesenākā š.g. 25. septembrī ANO Ģenerālasamblejas ietvaros), tomēr būtisks progress nav panākts. No ES puses sagatavošanās darbi, lai uzsāktu šīs tirdzniecības sarunas, ir pabeigti. 2019. gada 15. aprīlī ES Padome apstiprināja sarunu norādes (mandātu) tirdzniecības sarunām ar ASV par tarifu atcelšanu rūpniecības precēm un par atbilstības novērtēšanu.

Attiecībā uz tarifu atcelšanu rūpniecības precēm mērķis ir panākt savstarpēju visu tarifu atcelšanu lielākajai daļai rūpniecības precēm, tostarp automašīnām. Saskaņā ar iepriekš minēto prezidentu vienošanos, lauksaimniecības sektors ir izslēgs no sarunu tvēruma. Formāli sarunas par tirgus piekļuves uzlabošanu rūpniecības precēm vēl nav uzsāktas, jo pastāv atšķirīga nostāja par atsevišķiem sarunu elementiem, t.sk. par sarunu tvērumu.

Attiecībā uz atbilstības novērtēšanu mērķis ir likvidēt netarifu barjeras, ļaujot uzņēmumiem vieglāk pierādīt, ka to ražojumi atbilst tehniskajām prasībām, uzlabojot sadarbību starp ES un ASV regulatorajos jautājumos un standartu izmantošanā un vienlaikus saglabājot augstu patērētāju aizsardzības līmeni. ES ir sagatavojusi savu priekšlikuma projektu nolīgumam par atbilstības novērtēšanu un drīzumā to plāno iesniegt ASV.

Formāla sarunu uzsākšana par rūpniecības preču piekļuves uzlabošanu tuvākajā laikā ir maz ticama, jo vēl aizvien ir atšķirības ES un ASV izpratnē par sarunu tvērumu (lauksaimniecības un automašīnu iekļaušana), ASV iekšpolitiskās norises, ASV šī brīža ārpolitiskās prioritātes. Tajā pašā laikā sarunas varētu tikt uzsāktas par atbilstības novērtēšanu, kas ir salīdzinoši mazāk pretrunīgs jautājums. Joprojām nav skaidrības par iespējamo papildus importa tarifu noteikšanu ES izcelsmes automašīnām[[2]](#footnote-2). Jāpiezīmē, ka ASV Senāts plāno novembrī pieņemt likumu, lai dotu Kongresam pilnvaras bloķēt prezidenta iespējas vienpusēji noteikt tarifus nacionālās drošības apsvērumu dēļ.

Negatīvu fonu tirdzniecības attiecībām rada arī ASV izvēle savstarpējas nesaskaņas par PTO noteikumiem neatbilstošu atbalstu aviācijas nozarē risināt nevis ES ierosinātajā sarunu ceļā, bet gan, atbilstoši PTO noteikumiem, izmantojot tiesības piemērot paaugstinātus importa tarifus. No 18. oktobra ASV paaugstināja importa tarifus ES izcelsmes precēm 7,5 miljardu ASV dolāru vērtībā, saistībā ar uzvaru strīdā par ES dalībvalstu savulaik sniegtajām subsīdijām *Airbus.* Līdzīgs PTO arbitra lēmums par apmēru, kādā ES drīkstēs piemērot pretpasākumus par ASV sniegto PTO noteikumiem neatbilstošu atbalstu *Boeing,* gaidāms 2020. gada pirmajā ceturksnī.

Latvija atbalsta sarunu uzsākšanu ar ASV gan attiecībā uz rūpniecības preču importa tarifu atcelšanu, gan sadarbību atbilstības novērtēšanas jautājumos. Šobrīd ES un ASV ir jāturpina darbs pie tirdzniecības attiecību uzlabošanas un pragmatiski jāstrādā pie sarežģījumu risinājumiem, jo ilgtermiņā abām pusēm ir svarīgi saglabāt ciešas transatlantiskās saites un labas tirdzniecības attiecības. Latvija rosina turpināt augsta līmeņa savstarpēju kontaktu uzturēšanu izpilddarba grupas ietvaros ar mērķi uzturēt dialogu un cenšoties izvairīties no tirdzniecības domstarpību tālākas saasināšanās. Latvijas ieskatā svarīgi ir saglabāt ES dalībvalstu solidaritāti sarunās ar ASV – jo īpaši attiecībā uz sarunu tvērumu. Nepieciešams arī nodrošināt dalībvalstu pietiekamu iesaisti sarunu procesā, tādejādi panākot līdzsvarotu un visām iesaistītajām pusēm pieņemamu rezultātu.

Ārlietu ministrijas sagatavotās nacionālās pozīcijas “Par ieteikumu Padomes lēmumam, ar ko pilnvaro sākt sarunas ar Amerikas Savienotajām Valstīm par atbilstības novērtēšanas nolīgumu” un “Par ieteikumu Padomes lēmumam, ar ko pilnvaro sākt sarunas par nolīgumu ar Amerikas Savienotajām Valstīm par tarifu atcelšanu rūpniecības precēm” apstiprinātas 2019. gada 8. februārī.

**TIRDZNIECĪBAS NOLĪGUMU ĪSTENOŠANA: KOMISIJAS IKGADĒJAIS ZIŅOJUMS UN EIROBAROMETRA PĒTĪJUMS**

ES dienaskārtībā arvien aktuālāka kļūst diskusija par brīvās tirdzniecības nolīgumu sniegto iespēju izmantošanu, jo īpaši laikā, kad pieaug protekcionisma tendences un palēninās starptautiskās tirdzniecības izaugsme. Komisija ir nākusi klajā jau ar trešo ikgadējo ziņojumu par brīvās tirdzniecības nolīgumu īstenošanu, kas sniedz aktuālo informāciju par 35 tirdzniecības nolīgumu īstenošanu ar 62 partnervalstīm.

Lai gan pasaules ekonomisko situāciju var raksturot kā sarežģītu, ES uzņēmumi ir turpinājuši gūt labumu no iespējām, kuras sniedz ES noslēgtie tirdzniecības nolīgumi. ES tirdzniecības nolīgumiem ir ne tikai tirdzniecību veicinoša nozīme, mazinot tirdzniecības šķēršļus un atceļot tarifus, bet tie ir arī svarīgs instruments Eiropas vērtību izplatīšanā, jo īpaši attiecībā uz darba ņēmēju tiesībām un vides aizsardzību, tostarp klimata pārmaiņām.

Padomē ministri tiks plašāk iepazīstināti ar ziņojumu, un sagaidāmas diskusijas par to kā nodrošināt, lai tirdzniecības nolīgumi sniegtu labumu pēc iespējas vairāk iedzīvotājiem. Komisija iepazīstinās ministrus arī ar Eirobarometra aptaujas rezultātiem par starptautisko tirdzniecību, kas tiks publicēti š.g. 20. novembrī. Pēdējo reizi šāda aptauja nolūkā iegūtu datus par Eiropas pilsoņu informētību, attieksmi un uztveri attiecībā uz starptautisko tirdzniecību kā tādu ir veikta 2010. gadā. Šādas aptaujas mērķis ir noskaidrot sabiedrības viedokli un tā atšķirības ES kopumā un katrā dalībvalstī, lai novērtētu ES lomu starptautiskajā tirdzniecībā un izvērtētu Eiropas tirdzniecības politikas turpmākās prioritātes.

Latvija uzskata, ka prioritāte un pūles, kas veltītas brīvās tirdzniecības nolīgumu piemērošanas veicināšanai, ir tik pat svarīgas kā jaunu tirdzniecības nolīgumu slēgšana. Šajā jautājumā būtiska loma un atbildība ir gan Komisijai, gan dalībvalstīm. Latvija ikdienā strādā ar pieejamajiem instrumentiem, lai skaidrotu uzņēmējiem un sabiedrībai tirdzniecības nolīgumu piedāvāto iespēju izmantošanu. Latvija arī turpmāk ir ieinteresēta ciešākā sadarbībā ar Komisiju, tai skaitā informēšanas un izglītošanas materiālu un aktivitāšu nodrošināšanā uzņēmējiem, kā arī konsultācijās ar citām valstīm par to labajām praksēm.

Ārlietu ministrija šogad cita starpā ir organizējusi seminārus par tirdzniecības nolīgumiem un par biznesa iespējām ar tādām valstīm kā Vjetnama, Singapūra un Japāna, kā arī Latvijā pirmo reizi norisinājās Tirgus piekļuves diena, kuras fokusā bija vairāki no lielākajiem Latvijas eksporta tirgiem Āfrikā – Ēģipte, Dienvidāfrika, Nigērija un Maroka.

**ES UN ĶĪNAS TIRDZNIECĪBAS ATTIECĪBAS**

ES un Ķīnai ir vienas no pasaules apjomīgākajām un dinamiskākajām tirdzniecības attiecībām, tirdzniecības kopējam apgrozījumam veidojot vairāk nekā 1 miljardu eiro dienā.

Ikgadējā ES–Ķīnas samitā 2019. gada 9. aprīlī tika panākti būtiski sasniegumi. ES un Ķīna vienojās par ambiciozu Kopīgās deklarācijas tekstu, kur ES un Ķīna apņēmās: noslēgt sarunas par visaptverošo investīciju nolīgumu (2020. gadā) un nolīgumu par sadarbību ģeogrāfiskās izcelsmes norāžu jomā un to aizsardzību (līdz 2019. gada beigām); efektīvāk novērst pušu identificētos šķēršļus tirdzniecībai un ieguldījumiem; intensificēt diskusijas ES–Ķīnas PTO reformas daba grupā par tirgus kropļojošu valsts subsīdiju ierobežošanu; iestāties pret piespiedu tehnoloģiju pārnesi; risināt tirgus pieejas jautājumus.

Līdz šim ir notikušas 23 sarunu kārtas par ES–Ķīnas Vispārējo investīciju nolīgumu un ir panākts labs progress, tomēr joprojām daudzi jautājumi ir tikai iezīmēti un virspusēji pārrunāti. Straujākai sarunu virzībai ir nepieciešams tos pacelt daudz augstākā līmenī. Kopš samita ir bijusi vērojama Ķīnas aktīvāka iesaistīšanās sarunās par ģeogrāfisko izcelsmes norāžu aizsardzību. Tā rezultātā š.g. novembrī starp abām pusēm tika panākta vienošanās par 100 ES un 100 Ķīnas ģeogrāfisko izcelsmes norāžu aizsardzību. ES un Ķīna apņemas atbalstīt un veicināt atvērtu uz noteikumiem balstītu daudzpusēju tirdzniecības sistēmu ar PTO tās centrā. ES–Ķīnas PTO reformas darba grupas ietvaros, abas puses vēlas sadarboties organizācijas reformēšanas jautājumos, nodrošinot tās nepieciešamību un risinot globālās tirdzniecības problēmas, kā arī uzsākt diskusijas par rūpniecības subsīdijām.

Latvijas interesēs ir saglabāt labu politisko un ekonomisko dialogu ar Ķīnu, lai spētu aizstāvēt gan Latvijas, gan ES ekonomiskās intereses. Latvijai ir svarīgi, ka tiek uzlabota pieeja Ķīnas preču un pakalpojumu tirgum, nodrošinot vienlīdzīgus konkurences apstākļus un likvidējot diskriminējošus pasākumus un prasības. Ir svarīgi, lai ES turpinātu aktīvu dialogu ar Ķīnu nolūkā uzlabot savstarpējās tirdzniecības attiecības gan īstenojot jau pastāvošo tiesisko regulējum, gan noslēdzot jaunus līgumus. Svarīgi panākt stingrākas politiskās apņemšanās no Ķīnas puses un šo apņemšanos ieviešanu praksē. Šajā kontekstā ES jāturpina arī pielikt pūles, lai vairotu Ķīnas iesaistīšanos daudzpusējās tirdzniecības sistēmas modernizēšanas procesos.

**AKTUĀLĀS ES DIVPUSĒJĀS TIRDZNIECĪBAS SARUNAS**

ES pastāvīgi ved sarunas ar tuvākiem un tālākiem tirdzniecības partneriem. Pēdējā laikā noslēgti un jau tiek piemēroti nozīmīgi tirdzniecības līgumi, piemēram ar Kanādu un Japānu. Tiek turpināts darbs pie citu jaunu līgumu sagatavošanas vai esošo modernizēšanas.

Sarunas par brīvās tirdzniecības nolīguma noslēgšanu ar Singapūru tika uzsāktas 2010. gadā un noslēgtas 2017. gadā, kam sekoja nolīguma parakstīšana 2018. gada 19. oktobrī. Šobrīd plānots, ka nolīgums stāsies spēkā 2019. gada novembra beigās.[[3]](#footnote-3)

Divpusējās sarunas par brīvās tirdzniecības nolīguma noslēgšanu ar Vjetnamu tika uzsāktas 2012. gadā un noslēgtas 2015. gada 2. decembrī. Nolīgums tika parakstīts 2019. gada 30. jūnijā Hanojā, Vjetnamā. Lai nolīgums stātos spēkā, ir nepieciešams Eiropas Parlamenta (turpmāk – EP) apstiprinājums, par ko tas varētu lemt 2020. gada sākumā. Pēc EP apstiprinājuma saņemšanas tiks sagatavots ES Padomes (turpmāk – Padome) lēmums par nolīguma noslēgšanu.[[4]](#footnote-4)

2016. gada 25. maijā tika uzsāktas sarunas par ES un Meksikas Globālā nolīguma modernizāciju. 2018. gada 21. aprīlī puses panāca politisko vienošanos par sarunu noslēgšanu pēc būtības, šobrīd tiek turpināts darbs pie atlikušo tehnisko jautājumu risināšanas. Šobrīd Komisija veic līguma teksta juridisko caurskatīšanu, un pēc tam tas tiks iztulkots visās ES oficiālajās valodās, kā arī iesniegts apstiprināšanai EP un Padomei.[[5]](#footnote-5)

Sarunas par ES un *Mercosur* valstu[[6]](#footnote-6) Asociācijas nolīgumu, kurā tiktu ietverts politiskā dialoga, sadarbības un tirdzniecības pīlārs, tika uzsāktas 2000. gada jūnijā. Š.g. 28. jūnijā Briselē pēc 20 gadus ilgušām sarunām tika panākta politiskā vienošanās par Asociācijas nolīguma tirdzniecības sadaļu. Tirdzniecības nolīgums ar *Mercosur* ir vērienīgākais nolīgums, par kādu ES jebkad noslēgusi sarunas. Komisija provizoriski aplēsusi, ka panāktās vienošanās rezultātā ES eksportētāji ik gadu ietaupīs 4 miljardus eiro uz importa tarifiem vien. *Mercosur* nolīgums šobrīd tiek juridiski caurskatīts, un pēc tam tas tiks iztulkots 24 ES oficiālajās valodās. Paredzams, ka nolīgums tiks iesniegts dalībvalstīm ratifikācijai 2020. gada rudenī.[[7]](#footnote-7)

Šobrīd norisinās darbs pie 2016. gada 18. jūlijā uzsāktajām sarunām par ES-Indonēzijas brīvās tirdzniecības nolīgumu. Astotā sarunu kārta notika 2019. gada 17. jūnijā Džakartā, Indonēzijā. Labs progress tika panākts valsts iepirkumu, valstij piederošu uzņēmumu, pretmonopola politikas, uzņēmumu apvienošanās, sanitārajos un fitosanitārajos jautājumos. Nākamā sarunu kārta plānota š.g. decembrī Briselē, Beļģijā.[[8]](#footnote-8)

ES-Čīles Asociācijas nolīguma tirdzniecības sadaļas modernizācijas sarunas tika uzsāktas 2017. gada 16. novembrī. Pēdējā, piektā, sarunu kārta norisinājās š.g. 15. – 19. jūlijā Briselē, Beļģijā. Ievērojams progress tika panākts tādās sadaļās kā tehniskie šķēršļi tirdzniecībai, laba pārvaldības prakse, muitas un tirdzniecības veicināšana, izcelsmes noteikumi, pakalpojumi, konkurences noteikumi, valstij piederoši uzņēmumi, pretkorupcija, publiskie iepirkumi, tirdzniecības aizsardzība, tirdzniecība un ilgtspējīga attīstība, investīcijas.[[9]](#footnote-9)

Turpinās darbs arī pie 2018. gada 18. jūnijā uzsāktajām sarunām par ES-Austrālijas brīvās tirdzniecības nolīgumu. Pēdējā, piektā, sarunu kārta notika 14.-18. oktobrī Kanberā, Austrālijā, kuras laikā 18 darba grupās tika apspriestas gandrīz visas nākotnes BTN jomas. Sestā sarunu kārta ir ieplānota 2020. gada februārī.

Sarunas par ES-Jaunzēlandes brīvās tirdzniecības nolīgumu tika uzsāktas 2018. gada 21. jūnijā. Līdz šim ir notikušas piecas sarunu kārtas, no kurām pēdējā – š.g. 8.-12. jūlijā Briselē, Beļģijā. Konstruktīvās diskusijās tika aptvertas gandrīz visas nākotnes BTN jomas, un progress tika panākts tādos jautājumos kā preču tirdzniecība, muitas un tirdzniecības veicināšana, tehniskie šķēršļi tirdzniecībai, investīciju un kapitāla aprite, publiskie iepirkumi, strīdu izšķiršana.

Latvijas ieskatā Latvijas un ES ekonomiskajai izaugsmei ir svarīga pastāvīga tirdzniecības iespēju uzlabošana, reģionālo un divpusējo tirdzniecības attiecību veicināšana ar esošiem un jauniem partneriem, modernizējot vai slēdzot jaunus brīvās tirdzniecības nolīgumus. Ar ES tirdzniecības nolīgumiem tiek ne tikai mazināti tirgus piekļuves šķēršļi un radītas jaunas biznesa iespējas, bet stimulēta sociālo, nodarbinātības un vides politikas jomu sakārtošana partnervalstīs.

Latvija atbalsta Komisijas darbu šobrīd notiekošajās tirdzniecības sarunās ar Austrāliju, Jaunzēlandi, Čīli un Indonēziju, kā arī atzinīgi vērtē nesen panākto vienošanos ar *Mercosur* valstīm. Sarunās par divpusējiem tirdzniecības nolīgumiem kopumā ir jāvienojas par tirgus pieejas uzlabošanu precēm, pakalpojumiem, un valsts iepirkumiem, jāsamazina netarifu barjeras un jāveicina ārvalstu investīcijām draudzīgi apstākļi. Vienlaikus tirdzniecības sarunu rezultātam ir jāatbilst ES un Latvijas ekonomiskajām interesēm, t.sk., nepieciešamībai pēc zināma ES tirgus aizsardzības līmeņa sensitīvajiem produktiem.

**Latvijas delegācija ES Ārlietu padomes Kopējās tirdzniecības politikas jautājumos sanāksmē 2019. gada 21. novembrī:**

|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
|

|  |  |  |
| --- | --- | --- |
| Delegācijas vadītāja: | S. Pavļuta-Deslandes | Latvijas Republikas pastāvīgā pārstāve Eiropas Savienībā, Ārkārtējā un pilnvarotā vēstniece. |
| Delegācijas sastāvā: | M. Kreitus | Vēstnieks – pastāvīgais pārstāvis Pasaules Tirdzniecības organizācijā; |
|  | G. Zadraks | Ārlietu ministrijas Ārējās tirdzniecības un ārējo ekonomisko sakaru veicināšanas departamenta direktora vietnieks, Ārējās tirdzniecības un investīciju nodaļas vadītājs; |
|  | K. Lūks | Ārlietu ministrijas Ārējās tirdzniecības un investīciju nodaļas trešais sekretārs; |
|  | K. Stabiņš | Latvijas Republikas Pastāvīgās pārstāvniecības ES trešais sekretārs. |
|  |  |  |

 |  |

Iesniedzējs: ārlietu ministrs E. Rinkēvičs

Vīza: valsts sekretāra p.i. A. Lots

Gints Zadraks, 67016240

gints.zadraks@mfa.gov.lv

1. https://europa.eu/rapid/press-release\_IP-18-5786\_lv.htm [↑](#footnote-ref-1)
2. Tos balstot uz ASV Tirdzniecības paplašināšanas akta 232. pantu (nacionālās drošības apdraudējums) [↑](#footnote-ref-2)
3. Nacionālā pozīcija Nr. 2 par Brīvās tirdzniecības nolīguma parakstīšanu un noslēgšanu starp Eiropas Savienību un Singapūru tika apstiprināta 2018. gada 4. oktobrī. [↑](#footnote-ref-3)
4. Nacionālā pozīcija Nr. 2 par Brīvās tirdzniecības nolīguma parakstīšanu un noslēgšanu starp Eiropas Savienību un Vjetnamas Sociālistisko Republiku tika apstiprināta 2018. gada 21. decembrī. [↑](#footnote-ref-4)
5. Nacionālā pozīcija “par ES – Meksikas Ekonomiskās partnerības, politiskās koordinācijas un sadarbības nolīgumu tirdzniecības un ieguldījumu partnerību” tika apstiprināta 2016. gada 26. februārī. [↑](#footnote-ref-5)
6. Argentīna, Brazīlija, Paragvaja un Urugvaja; Venecuēla sarunās piedalās tikai kā novērotājs. [↑](#footnote-ref-6)
7. Nacionālā pozīcija par ES un Mercosur valstu sarunām par Asociācijas nolīguma noslēgšanu tika apstiprināta 2017. gada 20. decembrī. [↑](#footnote-ref-7)
8. Nacionālā pozīcija par brīvās tirdzniecības līguma noslēgšanu ar Dienvidaustrumu Āzijas valstu asociācijas (ASEAN) valstīm tika apstiprināta 2007. gada 12. aprīlī [↑](#footnote-ref-8)
9. Nacionālā pozīcija par modernizētu asociācijas nolīgumu ar Čīles Republiku tika apstiprināta 2017. gada 19. oktobrī. [↑](#footnote-ref-9)